Številka: 1812-96/2020-2 (265)

Ljubljana, 26. februar 2020

Spoštovani/a gospod/gospa

dr. Jernej Pikalo

minister

Ministrstvo za izobraževanje, znanost in šport

Masarykova cesta 16

1000 Ljubljana

Zadeva: Izhodišča za podporo javnozdravstvenim ciljem v izobraževalnih ustanovah

Spoštovani,

V okoliščinah, kot je pojav nove nalezljive bolezni, je zelo pomembno opolnomočiti prebivalce za samozaščitno ukrepanje, zagotoviti ustrezno podporo pri obvladovanju morebitnih strahov in dvomov in omogočiti dostop do kakovostnih, preverjenih in strokovno utemeljenih informacij.

Na spletnih straneh Nacionalnega inštituta za javno zdravje lahko pedagoški delavci najdejo strokovne in ažurne informacije o vsem, kar zadeva novi virus SARS-CoV-2 in bolezen Covid-19, ki jo virus povzroča. S tem, da bi se aktivno vključili v usposabljanje prebivalstva in posredovanje pravih, tehtnih informacij, lahko vsi, ki sodelujejo v procesih izobraževanja, neprecenljivo pripomorejo k boljšemu obvladovanju izzivov, ki jih prinaša novi virus. Preko otrok in mladostnikov lahko dosežemo tudi njihove starše in druge družinske člane.

**Učenje umivanja rok**

Med najpomembnejše ukrepe za zajezitev virusa sodi pravilno in temeljito umivanje rok. Žal si le malokrat roke umijemo tako, kot je zares treba – če si jih ne umijemo pravilno in temeljito, pa ne zaleže. Gre za veščino, ki se je najbolje naučimo s prakso. Podrobna navodila, kako si je treba pravilno umivati roke, so objavljena na spletnem naslovu <https://www.nijz.si/sl/za-preprecevanje-sirjenja-okuzb-poskrbimo-tudi-z-umivanjem-rok>. Poleg tega so na spletu objavljena tudi priporočila in pristopi, kako s pravilno higieno rok seznaniti otroke in mladostnike. Dve gradivi sta iz naših priročnikov za VZ za otroke in mladostnike - strokovne vsebine in delavnice za otroke in vrtcu:

https://www.nijz.si/sites/www.nijz.si/files/publikacije-datoteke/program\_vz\_vrtec\_vsebine\_2017.pdf - vsebina Osebna higiena na strani 9

https://www.nijz.si/sites/www.nijz.si/files/uploaded/program\_vz\_vrtec\_delavnice\_2018.pdf - na strani 8 je opisano v obliki pravljice za otroke Umijmo si roke

O pravilni higieni rok pa govori tudi prispevek na spletni strani pa tudi na spletni strani:

<https://www.nijz.si/sl/resujte-zivljenja-skrbite-za-higieno-rok-5maj-2017-mednarodni-dan-higiene-rok>

Zaradi okoliščin, povezanih z novim virusom, pa skladno z navodili WHO priporočamo, da umivanje rok po opisanem postopku traja eno minuto.

**Obravnava aktualnih tem pri razrednih urah in drugih vzgojnih vsebinah**

Zelo dragocena bi bila tudi vključitev aktualnih tem, povezanih z novim virusom, v učne in vzgojne vsebine, predvsem z omogočanjem, da se otroci in mladostniki pogovarjajo o tem, kar jih zanima, kar jih morda skrbi, kar jim morda povzroča stisko ali dvome. Soočanju z izzivi, ki jih predstavlja nova bolezen, bi morda lahko posvetili kako razredno uro ali drugače povezali aktualna dejstva, navodila in priporočila z izvajanjem šolskih in obšolskih dejavnosti. Poleg posredovanja pravih, strokovnih in preverjenih informacij in napotkov je zelo pomembno spregovoriti tudi o temah, kot so strah, zaupanje, sodelovanje, odgovornost, kritična uporaba različnih virov informacij, medsebojna pomoč, zmanjševanje stigme in predsodkov, kar ima vse tudi dolgoročno velik vzgojni pomen.

Vse potrebne informacije, povezane s Covid-19, so na spletni strani Nacionalnega inštituta za javno zdravje: <https://www.nijz.si/sl/pojav-novega-koronavirusa-2019-ncov>, ki jo redno posodabljamo.

Zelo pomembno se je tudi pogovoriti s starši glede priporočenega ravnanja v primeru, da zboli družinski član. Pripravili smo tudi smernice za vključitev otroka v vrtec / šolo po preboleli nalezljivi bolezni ali okužbi – smernice, ki so dostopna tukaj: <https://www.nijz.si/sl/vkljucitev-otroka-v-vrtec-solo-po-preboleli-nalezljivi-bolezni-ali-okuzbi-smernice>

Na spletnih straneh NIJZ lahko najdete vsak dan posodobljene odgovore na pogosta vprašanja, ki se ljudem porajajo, tudi o v zvezi z delom v vrtcih in šolah.

Z lepimi pozdravi,

Marjeta Keršič-Svetel

Strokovna sodelavka

Pripravil:

Urška Kolar

Strokovna sodelavka